b'\n_START_ARTICLE_\nLego Elokuva\n_START_SECTION_\nJuoni\n_START_PARAGRAPH_\nElokuvan p\xc3\xa4\xc3\xa4henkil\xc3\xb6 on aivan tavallinen ja keskinkertainen Lego-minihahmo Emmet, jota erehdyt\xc3\xa4\xc3\xa4n luulemaan kyvyilt\xc3\xa4\xc3\xa4n ainutlaatuiseksi ja kohtalon valitsemaksi mestarirakentajaksi, jonka k\xc3\xa4siss\xc3\xa4 on maailman tulevaisuus. H\xc3\xa4nt\xc3\xa4 vastassa on koko Lego-maailmaa Octan-suuryhti\xc3\xb6ns\xc3\xa4 kautta itsevaltaisesti hallitseva Johtaja Bisnes ja t\xc3\xa4m\xc3\xa4n alter ego Valtias Bisnes robottiarmeijoineen. Emmetin avuksi tulee sekalainen joukko tukijoita \xe2\x80\x93 muun muassa vanha mystikko Vitruvius, villi ja omap\xc3\xa4inen Tyylilyyli sek\xc3\xa4 itse Batman. Elokuvassa seikkaillaan monenlaisissa Lego-ymp\xc3\xa4rist\xc3\xb6iss\xc3\xa4 kuten kaupungissa, villiss\xc3\xa4 l\xc3\xa4nness\xc3\xa4 ja avaruudessa.\n_START_SECTION_\nTuotanto\n_START_PARAGRAPH_\nWarner Brosin tuottaja Dan Lin sek\xc3\xa4 k\xc3\xa4sikirjoittajat Dan ja Kevin Hageman tarjosivat Lego-yhti\xc3\xb6lle elokuvaideaansa vuonna 2007, jolloin Transformers-elokuvan menestys oli saanut Hollywoodin kiinnostumaan leluista. Legolla ehdotukseen suhtauduttiin kuitenkin varautuneesti, ja leluyhti\xc3\xb6 sai neuvoteltua Warner Brosin kanssa tavallista paremman sopimuksen. Elokuvan esituotanto alkoi vuonna 2008. Sen ohjaajiksi ja k\xc3\xa4sikirjoittajiksi valittiin vuonna 2010 Poutapilvi\xc3\xa4 ja lihapullakuuroja -animaation tekij\xc3\xa4pari Phil Lord ja Christopher Miller._NEWLINE_Elokuva hyv\xc3\xa4ksyttiin tuotantoon marraskuussa 2011 ja animaatioty\xc3\xb6n tekij\xc3\xa4ksi valittiin australialainen Animal Logic. Lordin ja Millerin rinnalle avustavaksi ohjaajaksi palkattiin Robot Chicken -sarjan ohjaajana ansioitunut Chris McKay. Ensimm\xc3\xa4iset n\xc3\xa4yttelij\xc3\xa4valinnat elokuvan \xc3\xa4\xc3\xa4nirooleihin julkistettiin kes\xc3\xa4kuussa 2012. Tuolloin elokuvan ty\xc3\xb6nimen\xc3\xa4 oli \xe2\x80\x9dLego: The Piece of Resistance\xe2\x80\x9d. Ensimm\xc3\xa4inen traileri julkaistiin kes\xc3\xa4kuussa 2013._NEWLINE_Elokuvan julkaisun aikaan alkuvuonna 2014 ilmestyi my\xc3\xb6s TT Gamesin kehitt\xc3\xa4m\xc3\xa4 videopeli The Lego Movie Videogame sek\xc3\xa4 valikoima elokuvaan liittyvi\xc3\xa4 Lego-tuotteita.\n_START_SECTION_\nVastaanotto\n_START_PARAGRAPH_\nKriitikot ottivat elokuvan vastaan varsin positiivisesti. Se ker\xc3\xa4si ensi-iltaviikonloppunaan Yhdysvalloissa my\xc3\xb6s erinomaisesti katsojia: helmikuussa ensi-iltansa saaneista elokuvista sen ensimm\xc3\xa4isen viikonlopun tuotto, arviolta 69 miljoonaa dollaria, on kautta aikain toiseksi suurin The Passion of the Christin (2004) j\xc3\xa4lkeen. Kaikkiaan elokuva tuotti teatterilevityksess\xc3\xa4 maailmanlaajuisesti runsaat 468 miljoonaa dollaria. Britanniassa ja Irlannissa se oli vuoden 2014 tuottoisin elokuva.\n_START_SECTION_\nPalkinnot\n_START_PARAGRAPH_\nLego Elokuva sai muun muassa parhaan animaatioelokuvan Bafta-palkinnon, parhaan animaatioelokuvan PGA-palkinnon ja parhaan k\xc3\xa4sikirjoituksen Annie-palkinnon. National Board of Review my\xc3\xb6nsi sille parhaan k\xc3\xa4sikirjoituksen palkinnon ja sis\xc3\xa4llytti sen vuoden kymmenen parhaan elokuvan listalleen._NEWLINE_Vastoin odotuksia Lego Elokuva ei p\xc3\xa4\xc3\xa4ssyt Oscar-gaalassa edes ehdolle parhaan animaatioelokuvan kategoriassa. Elokuvan tunnuskappale \xe2\x80\x9dEverything Is Awesome\xe2\x80\x9d oli kuitenkin ehdolla parhaaksi lauluksi. Parhaan animaatioelokuvan Golden Globe -ehdokkuuden elokuva sai, mutta palkinto my\xc3\xb6nnettiin Oscarinkin saaneelle N\xc3\xa4in koulutat lohik\xc3\xa4\xc3\xa4rmeesi 2:lle.\n_START_SECTION_\nJatkosuunnitelmat\n_START_PARAGRAPH_\nHiukan ennen Lego Elokuvan ensi-iltaa Warner Bros. ilmoitti palkanneensa Jared Sternin ja Michelle Morganin laatimaan k\xc3\xa4sikirjoitusta jatko-osalle. Helmikuun lopulla sen alustavaksi ensi-iltap\xc3\xa4iv\xc3\xa4ksi uutisoitiin 26. toukokuuta 2017. Jatko-osan ohjaajaksi kiinnitettiin Chris McKay. Lokakuussa 2014 paljastettiin, ett\xc3\xa4 McKay ohjaakin Lego Elokuvassa sivuroolissa olleeseen Batmaniin keskittyv\xc3\xa4n spin-off-elokuvan Lego Batman Elokuva, jonka k\xc3\xa4sikirjoittaa Seth Grahame-Smith. Varsinaisen jatko-osan k\xc3\xa4sikirjoittajiksi palaavat Lord ja Miller. Lego Batman Elokuva sai ensi-iltansa vuonna 2017 ja Lego Elokuva 2 tulee ilmestym\xc3\xa4\xc3\xa4n vuonna 2019. Vuonna 2017 sai ensi-iltansa my\xc3\xb6s Lego Ninjago Elokuva.'